Svend Auken (S), 2000-02-04:
Med den lov har vi sikret, at der bliver lavet en ordentlig og fornuftig planlægning ude i amterne i et meget glimrende samspil mellem amterne og kommunerne, der både betyder fornyelse af vores detailhandelstruktur og afbalanceret vækst mellem de store, de mellemstore og de mindre bysamfund, altså kort sagt det, der var formålet i sin tid.
vi har forhindret fremvæksten af disse hæslige, modbydelige centre, som har smadret byer i nordamerika og mange steder i europa, her i danmark, og en af de love, der studeres med størst interesse og opmærksomhed i udlandet, er netop vores detailhandelslov.
den er ydermere i god pagt med den teknologiske udvikling, som på sigt vil betyde, at en ikke ubetydelig del af detailhandelen vil foregå via nettet, såkaldt e-handel.
derfor bliver der slet ikke behov for disse gigantcentre i fremtiden, og det skal nok vise sig i andre lande, at disse oplevelsesfattige, stressende storcentre vil vise sig at være en kapitalbrøler, og dermed mener jeg en brøler, der betyder store økonomiske tab.
det er derfor en virkelig god lov, som da også har den bredeste opbakning, man næsten kan forestille sig. alle lige fra forbrugerorganisationer, miljøorganisationer, fritidsorganisationer og landboorganisationer til samtlige organisationer inden for handelsstanden og inden for detailhandelen har bakket denne lov op.
Den er blevet mere og mere populær, og senest har Det Konservative Folkeparti meddelt, at det tilsluttede sig den.
De, der i sin tid havde været modstandere, var nu tilhængere af loven, og man så hr. Schmidt stå tilbage som den enlige dinosaur, der kæmpede for kræfternes frie spil tilbage mod fortidens fejl i stedet for at se på fremtidens muligheder.
Vi er i gang med samarbejdet nu.
Vi har for fire amter fra det storkøbenhavnske område fået retningslinjerne fastlagt, og vi er i en god dialog.
Det er et meget kvalificeret arbejde, og inddragelsen af kommunerne i samarbejdet fungerer godt.
Det problem, der påpeges i beslutningsforslaget, om afgrænsning af bymidterne, har slet ikke voldt nogen problemer i praksis, og de vanskeligheder, der er, og som også er trukket frem i bemærkningerne, vedrører alene overgangsordningen, indtil planerne er på plads.
Alt er dermed fantastisk godt, og der er en tro på, at også almindelige mennesker kan drive butik i fremtiden.
Man skal ikke have milliardformuer i ryggen for at kunne starte og drive noget.
Der er også en tro på, at mindre og mellemstore bysamfund kan klare sig, osv.
Alle håbede nu, at den gamle liberale tankegang i Venstre var totalt isoleret sammen med det yderste højre.
Og hvad sker der så?
Så lykkes det hr. Hans Christian Schmidt at få De Konservative til at skrive under på et forslag, der i realiteten ophæver alle bestemmelserne i loven.
Det vil sige, at hr. Bendt Bendtsen og alle andre har holdt store foredrag om, hvor meget man havde lyttet til handelsstandsforeningerne og ændret holdning på dette punkt, men når det kommer til stykket, går man sammen med Venstre.
Og kun en tåbe frygter ikke, hvad der kan ske, hvis man går sammen med Venstre. Jeg vælger at tro, at fru Henriette Kjær er blevet forført af argumenter, som ikke er blevet fuldt ud belyst, for hvad er det, det her betyder? Bliver forslaget gennemført, betyder det ophævelse af lovgivningen, og det vil hr. Hans Christian Schmidt jo ikke være utilfreds med, for han er tilhænger af, at man fjerner den. Det skal være kræfternes frie spil, hvor planlægningen skal være minimal, hvor kommunerne skal ligge og konkurrere og overbyde hinanden, og hvor det er de store kapitalkræfter, der skal foretage landsplanlægningen på området.
Så han er ikke utilfreds med det. Men de partier, der føler noget for detailhandelen, som lytter til handelsstandsforeningerne, som lytter til det lokale erhvervsliv, og som lytter til de mellemstore og mindre bysamfund osv., hvad laver de dog i det triste selskab?
Hvad laver fru Henriette Kjær sammen med disse partier i dette spørgsmål?
Og når jeg siger det i denne tone, er det et udtryk for omsorg, virkelig omsorg.
Her er en kvindelig kollega i vanskeligheder, og så jeg er altså nødt til at sige, at fru Henriette Kjærs mulighed for at klare sig ud af vanskelighederne er at sige: Jeg troede, jeg sagde ja til noget andet end det, der står i dette forslag.
Det, der står i forslaget, er vi klart imod, for det er en ophævelse af detailhandelsbestemmelserne på området.
Der er så få af os folkevalgte, der forstår den vanskelige kunst at fortryde forkerte beslutninger og indrømme, at vi har taget fejl, men det var jo netop det, hr. bendt bendtsen gjorde, da han sagde: her har vi ændret mening, og det står vi ved.
jeg kan ikke forestille mig, at fru henriette kjær bare vil ændre mening med et pennestrøg for at have et godt forhold til hr. schmidt, så derfor vil jeg give hende denne lejlighed til at gå herop og sige: det er virkelig ærgerligt, at jeg kom til at gå med i noget, jeg skulle have holdt mig langt, langt væk fra.